Unse vruntlike grote und wat wii gudes vormogen tho juwer beheglicheit alle tiit thovorn. Erzame, leve [here, her Kersten], besunderge ghunstige vrunt. Juwer erzamheit breff hebbe wii ghutliken entfangen und ok dat muntlike werff des erzamen heren Wilhemmes wol vornomen. Und alze juwe erzamheit uns schryvet, dat gii de[n] copman und uns unschuldyget hebben thegen de Russchen boden, de van Nawgarders tho jw gesant weren, des dancke wii juwer erzamheit ghutliken und leffliken. Item, leve her Kersten, alze gii uns vorder schryven van deme strengen bode by vorluse ere, lyves und gudes: dat is der gemeynen henzestede gebod und nicht unse. Und de gemeynen stede, de hebben dat bod gezat over deghennen, de in der henze und copmans rechte syn, und nycht over unses genedigen heren, des konynges, underzaten edder de juwen; und dat bod, dat hebbe wii hiir oppenbar van bodes und horzames der stede wegen gekundiget; wy en hebben nymande vorboden tho kopende offte tho vorkopende. Ok, leve her Kersten, alze gii uns schryven, dat unses genedigen heren, des konynges, underzaten uns nycht plichtich syn enyge rekenschopp tho donde van ereme gude, des en begere wii nycht; wat wii umme juwer leve willen don mogen in redeliken mogeliken zaken, dar sal uns juwe erzamheit allwege bereit und gudwillich tho vinden na all unsen vormogen. Item, leve her Kersten, so alze uns juwe erzamheit vorder schryvet van Hans Wreden, juwem deynre, den spreken de van Darbte an hiir in unseme rechte und esscheden borgen van eme vor de zake, de se tho eme thothozeggende hedden, und bevoeren eme de zake; borgen en konde Wrede nycht hebben, alzo moste he zitten gan in den thorn, wante wii rechtes nymande weygeren mogen. Und wes wii dar vorder gudes ynne bearbeden und don kunnen mit geliike umme juwer leve willen, dat wille wii gerne don nach all unsen vormogen. Und, leve her Kersten, wii bidden juwe erzamheit, ghutliken begerende mit allem vliite, dat gii wol don und syn dem copmanne und uns vruntlik, alze wii uns des tho juwer erzamheit ghansliken vormoden und vorhopende syn, und werven und weten unse beste thegen unsen ghenedigen heren, den konynck, want wii nu thor tiit gheynen boden vor syne gnade senden kunnen. Dat wille wii gerne thegen juwe erzamheit vordeynen, war wii mogen. Gescreven in die Viti anno xxv.